兩個12碼爭議 球證拒罰「小學雞錯誤」
2024年04月10日 12:00
東網電視
更多新聞短片
今場2個12碼爭議都未有判罰。
阿仙奴2比2逼和拜仁慕尼黑嘅歐聯大戰,比賽中出現2次12碼爭議。布卡約沙卡喺補時單刀同出迎嘅拜仁門將紐亞相撞倒地,但球證未有判罰,搞到沙卡大發雷霆;下半場亦曾出現罕見畫面,阿仙奴中堅加比爾馬加希斯將大衞拉耶開嘅波,用手執起重新擺放,拜仁球員投訴手球,但球證認為事件太過「小學雞」而拒絕判罰。
今仗完場前一刻,沙卡突破拜仁防線形成單刀,紐亞出迎嗰陣兩人腳撞腳,球證尼貝治示意並冇犯規,比賽亦隨即結束。完場後沙卡一直追住球證質問,要助教將佢推開。呢個12碼判決屬50/50,英國電視台主持亦意見分歧,里奧費迪南同基昂都認為應該判12碼,不過夏格維斯同麥哥斯特就覺得唔係犯規。
今場另一個爭議位,係比賽第66分鐘嗰陣,阿仙奴喺球證鳴笛後準備開龍門球,大衞拉耶將個波踢橫畀加比爾馬加希斯,但馬加希斯就執起個波重新擺定先開出,拜仁球員認為大衞拉耶踢波嗰刻代表比賽展開,所以馬加希斯手球應判12碼。拜仁教練杜曹賽後表示:「球證唔判12碼係錯誤,我知個情況好瘋狂,但個後防喺球證鳴笛後用手執波,我哋最嬲係球證向球員解釋,呢個係『小學雞』錯誤,所以唔會喺歐聯8強判罰!」